Фермерхэм я зэфIэкIыр
Ди щIыналъэм и агропромышленнэ комплексым и зыужьыныгъэр куэдкIэ елъытащ мэкъумэш-фермер хозяйствэхэм я зэфIэкIым.
Дызэрыщыгъуазэщи, а Iуэхур иджыпсту къызэхуэтыншэкъым. Абы и зэранкIэ, фIэфIу зыпэрыхьа Iэщ гъэхъуныр IэщIыб щащIыжи урохьэлIэ. Ауэ щыхъукIэ, ди цIыхухэм фейдэ хэхыпIэ нэхъыщхьэу яIэр щIымрэ Iэщымрэщ. Ар къызыгурыIуэ фермер Iэзэхэм ящыщщ Джылахъстэнейм илъэс куэд хъуауэ зи цIэр фIыкIэ къыщраIуэ Емкъуж Арсен. А лэжьакIуэ емызэшыр пхыкIащ къэралыр щызэхэкъутэжа лъэхъэнэм къыщыщIэдзауэ нобэр къыздэсым лэжьыгъэм къыхуигъэщIа дэтхэнэ зыри хуиту зымыгъэбакъуэ лъэпощхьэпо Iэджэм. Ауэ гурэ псэкIэ зыпэрыува Iуэхур иригъэфIэкIуэн папщIэ сыт хуэдэ гугъуехьми пикIуэтакъым. Нобэ абы иIэщ жэм къашу 350-м щIигъу. Езым и къарукIэ ахэр зыхуей хуэзэу щаIыгъын жэмэщ дэгъуи иухуащ.
Хозяйствэм къыщIиш шэр сату щIапIэхэм щащэ. Апхуэдэу щIыпIэ сымаджэщыр зыхуеинум хуэдиз пщIэншэу ирет. КъимыдэкIэ, Абейкъуажэм дэт сабий-ныбжьыщIэ спорт школыр зыхуей-зыхуэфI щхьэхуэхэмкIэ къызэгъэпэщыным и мылъку хилъхьащ, зи Iуэху хуэмыщIауэ лъэIукIэ къыбгъэдыхьэхэр щигъэщIэхъу къэхъуакъым.
Нобэ Емкъужым и фермер хозяйствэм цIыху 20-м нэс щегъэлажьэри, мазэм хуэзэу тIэунейрэ улахуэр ярет. Абыхэм я лэжьыгъэр къыщрахьэлIэ IэнатIэхэр зыхуей хуэзэу, цIыхухэми къазэрытемыхьэлъэнум хуэдэу зэфIигъэхьащ.
УнафэщIым кърихьэлIэн хуейуэ иджыри куэд къыпоплъэ, ауэ псом ящхьэращи, зыхуежьа Iуэхум дэрэжэгъуэ кърет. Фермерым и мурадщ, Iэщ гъэхъуным и мызакъуэу, къуажэдэс нэхъыбэм IэнатIэ щагъуэтын нэгъуэщI къудамэхэри къызэIуихыну: лъэс лъагъуэхэм тралъхьэ плиткэхэм, пхъэкIэбжьэкIэхэм зэрелэжь Iэмэпсымэхэри зригъэпэщащ. Иджы мы Iуэхухэр къезыхьэлIэфын бригадэ зригъэпэщу, ахэр нобэрей лэжьэкIэ мардэхэм хуригъэджэну иужь итщ.
ЖАНХЪУЭТ Зузэ.
